Foto’s: Ses sterf, 15 beseer in Centurion-botsingDie taxi wat gerol het. Foto: @taniakrige / Twitter Waarskuwing. Die foto onderaan die artikel mag sensitiewe lesers ontstel. ŉ Ongeluk op die N14-snelweg in Centurion het Woensdagoggend die lewens van ses mense geëis. Santi Steinmann, ŉ woordvoerder van Netcare 911, het gesê die ongeluk het net na die R511-afrit in die rigting van Krugersdorp plaasgevind. “Die bestuurder van ŉ minibustaxi het beheer oor die volgelaaide voertuig verloor, waarna dit omgeslaan en verskeie kere gerol het,” het Steinmann gesê. Verskeie passasiers is uit die voertuig geslinger terwyl dit gerol het. Die wrak het in die middel van die snelweg tot stilstand gekom. Ses mense is op slag dood, een het kritieke beserings opgedoen, en 14 mense het matige na ernstige beserings opgedoen. Owerhede moes die hoofweg vir verkeer sluit terwyl ŉ helikopter van ER24 geland het om die kritiek-beseerde pasiënt na ŉ nabygeleë hospitaal te neem. Die res van die beseerdes is met ambulanse na verskeie hospitale geneem vir behandeling en waarneming. Die pad was vir ŉ geruime tyd gesluit sodat die polisie die ongeluk kon ondersoek en die toneel kon opruim. Foto: @Datasp_ / Twitter